
Здравейте! Имам платен депозит към ТА по ранни резервации за хотел в България за 1.06.2020. От туристическата агенция се свързаха с мен и ми казаха, че хотелът отваря врати чак на 15.06. Предложиха ми да сменя датата на пътуването с по-късна дата или да ми дадат ваучер за сумата, който мога да ползвам до края на другия туристически сезон. Имам ли право и на какво основание да ми бъде възстановена сумата за депозита? Не желая смяна на датата, нито ваучер. 


 

Връщане на депозит за пътуване при затворен хотел
=================================================

 

Здравейте, Димитрина,


съгласно чл. 25 от Закона за мерките и действията по време на извънредното положение туроператор, който трябва да възстанови заплатена сума от пътуващ за туристическо пътуване, когато е било отменено поради обявеното извънредно положение, може да предложи на пътуващия ваучер за заплатената сума. Ако пътуващият не приеме ваучера и при липса на друго споразумение за туристически пакет – заместител, между туроператора и пътуващия, туроператорът възстановява до 12 месеца, считано от датата на отмяната на извънредното положение, всички плащания, които е получил от пътуващия или от негово име.


Както обяснявате, горната разпоредба би следвало да е приложима във Вашия случай, тъй като резервацията за 01.06 е отменена именно поради извънредното положение. 


Поздрави,  

адв. Николина Митова  

тел. 0898 303092


